《仰同令君摄山栖霞寺山房夜坐六韵诗》
南北朝·徐孝克

戒坛青石路，灵相紫金峰。影尽皈依鸽，餐迎守护龙。

晨朝宣宝偈，寒夜敛疏钟。鸡兰静含握，仁智独从容。

五禅清虑表，七觉荡心封。愿言于此处，携手屡相逢。

作者简介：（527—599）隋东海郯人。徐陵弟。性至孝，博览经史，有口辩，能谈玄理。梁武帝太清初以太学博士起家。侯景之乱岁饥，无以养母，乃与媒者谋，遣嫁其妻臧氏与侯景将孔景行，以所得谷帛供养其母。己落发为僧，乞食以补供给。后景行死，复还俗，与妻复为夫妇。入陈，累迁国子祭酒。陈亡入长安，母欲思粳米为粥不能得。母亡，孝克遂终身不食粳米。文帝开皇中侍东宫讲《礼传》。